Osiguravanje opskrbe hranom i sigurnosti hrane cilj je utvrđen u članku 39. Ugovora o funkcioniranju Europske unije i njegovo ostvarenje ne bi trebalo olako shvaćati. Kriza uzrokovana bolešću COVID-19 značila je poziv na uzbunu onima koji su smatrali da su ozbiljni izazovi u opskrbi nekom hranom u trgovinama u EU-u nezamislivi. Poteškoće u lancu opskrbe hranom dovele su, u nekim slučajevima, do praznih polica, iako je samo nekoliko proizvoda bilo privremeno nedostupno potrošačima.

Svrha je ove Komunikacije utvrditi mjere EU-a kojima će se ukloniti nedostaci i pružiti bolji odgovor na buduće krize. U tom će cilju EU „pojačati koordinaciju zajedničkog europskog odgovora na krize koje utječu na hranu”, kako je navedeno u strategiji „od polja do stola”. Namjeru Komisije da izradi krizni plan pozdravili su i Europski parlament i Vijeće,.

U godišnjem izvješću Komisije o strateškim predviđanjima 2020. naglasak je stavljen na otpornost. Komisija je od skupine glavnih znanstvenih savjetnika zatražila znanstveno mišljenje o tom pitanju.

Komisija stoga aktivno poboljšava upravljanje kriznim situacijama u EU-u, među ostalim u pogledu pripravnosti. Pri planiranju djelovanja u nepredvidivim situacijama potrebno je utvrditi postupke za koordinaciju, suradnju i razmjenu informacija među ključnim akterima.

Istodobno s nastavkom priprema za planiranje djelovanja u nepredvidivim situacijama Komisija će nastaviti promicati otpornije i održivije prehrambene sustave EU-a, u skladu sa strategijom „od polja do stola” i strategijom za bioraznolikost, uz potporu reformiranog ZPP-a, novog akcijskog plana za ekološku proizvodnju, strateških smjernica za akvakulturu i planiranog prijedloga okvirnog zakonodavstva o održivim prehrambenim sustavima, predviđenog za 2023.

2.Iskustva stečena tijekom krize uzrokovane bolešću COVID-19

Zahvaljujući otpornosti prehrambenog sustava EU-a zdravstvena kriza izazvana pandemijom bolesti COVID-19 nije dovela do prehrambene krize. Kad je riječ o proizvodnji, cijene su tijekom krize ostale razmjerno stabilne. Međutim, na nekim tržištima, kao što su proizvodi ribarstva i akvakulture, krumpir, meso i vino, zatvaranje ugostiteljskog sektora dovelo je do naglog pada potražnje. Kad je riječ o potrošnji, u razdoblju od travnja do svibnja 2020. cijene hrane blago su porasle (do 5 %), ali se stanje brzo normaliziralo. Budući da se opskrba hranom smatrala ključnom djelatnošću već u trenutku kad se politika uključila u odgovor na krizu, prehrambeni sektor općenito je bio manje pogođen od ostalih gospodarskih sektora, što mu je omogućilo iznimno brz oporavak. Pozitivni rezultati trgovine poljoprivredno-prehrambenim proizvodima u 2020. (+1,4 % u odnosu na 2019.) dodatno potvrđuju tu situaciju i pokazuju da je važno da trgovina ostane otvorena i u kriznim vremenima.

Budući da su poljoprivreda, ribarstvo, akvakultura i prehrambeni sektor često suočeni sa šokovima povezanima s vremenskim prilikama, trgovinom ili sanitarnim pitanjima, u okviru ZPP-a i ZRP-a predviđeni su regulatorni alati za potporu tim sektorima. Tijekom krize uzrokovane bolešću COVID-19 ti su alati omogućili EU-u da brzo reagira: kako bi se ublažili rizici od tržišnih neravnoteža uvedene su kompenzacijske mjere potpore za privatno skladištenje, a problemi s novčanim tokom s kojima se suočavaju proizvođači rješavali su se plaćanjem naknada. Poduzete mjere imale su izravne učinke, pružale ohrabrujuće signale i utjecale na ponašanje na tržištima. Ključnu ulogu odigrale su strukovne organizacije, kao što su organizacije proizvođača i međusektorske organizacije, jer su prilagodile svoje proizvodne i marketinške strategije. Komisija je osigurala i potrebnu fleksibilnost kako bi se osiguralo funkcioniranje politika EU-a. Rano donošenje privremenog okvira za državne potpore sredinom ožujka 2020. omogućilo je državama članicama da pruže presudnu potporu subjektima. Sektor ribarstva imao je koristi od izmjena Europskog fonda za pomorstvo i ribarstvo (EFPR).

Za druge temeljne politike koje su ključne za dobro funkcioniranje lanca opskrbe hranom, kao što je npr. mobilnost robe i ljudi, bile su potrebne izvanredne mjere. Kako bi osigurala kretanje robe na jedinstvenom tržištu, Komisija je sredinom ožujka 2020. objavila smjernice o zelenim trakama. U Komunikaciji o ostvarivanju slobodnog kretanja radnika tijekom pandemije bolesti COVID-19 Komisija je kao ključne radnike prepoznala i prekogranične i sezonske radnike u prehrambenom sektoru te radnike u prometnom sektoru. U ciljanom upitniku o toj inicijativi ispitanici su smjernice o zelenim trakama ocijenili najkorisnijom poduzetom mjerom. (54 % „vrlo korisna”). Dionici su također pozitivno ocijenili informacije i smjernice koje je pružila Komisija te mjere za olakšavanje trgovine kao što su mjere kojima se omogućuju elektroničke potvrde.

Unatoč otpornosti prehrambenog sustava EU-a, utvrđeno je nekoliko područja u kojima su potrebna poboljšanja.

Zabilježen je nedostatak koordinacije među javnim tijelima u EU-u. Neke su države članice donijele jednostrane mjere kojima se ugrozilo jedinstveno tržište ograničavanjem slobodnog kretanja hrane ili davanjem prednosti nacionalnim proizvodima. Takvim se mjerama nacionalnim subjektima možda i pruža privremena zaštita, ali one mogu brzo utjecati na pristup gospodarskih subjekata potrebnim ulaznim elementima iz inozemstva. Te su mjere dodatno zakomplicirale upravljanje krizom u početnim fazama i pridonijele ionako napetoj situaciji u prehrambenom sustavu.

U nedostatku strukturiranih kanala koordinacije nije uvijek bilo vidljivo koje su posebne mjere politike potrebne u lancu opskrbe hranom jer su se istodobno događale brojne druge hitne situacije, posebno one povezane s javnim zdravljem.

Slične napetosti zabilježene su i na međunarodnoj razini. Neke su zemlje uvele ograničenja u trgovini hranom (najčešće zabrane izvoza), iako u mnogo manjoj mjeri nego u prethodnim krizama. Informacijski sustav poljoprivrednih tržišta (AMIS) imao je važnu ulogu u osiguravanju međunarodne koordinacije.

Postalo je jasnije da postoji potreba za integriranim pristupom prehrambenim sustavima u kojem bi se prepoznale međuovisnosti i koji ne bi uključivao samo aktere iz lanca opskrbe hranom kao što su poljoprivrednici i ribari, prerađivači hrane, trgovci, trgovci na malo te prehrambene usluge, uključujući njihove radnike. Tim bi pristupom trebalo obuhvatiti i aktere koji podupiru funkcioniranje lanca, primjerice u prometnom i logističkom sektoru, ali i industrijama koje pružaju potrebne ulazne elemente i materijale za pakiranje.

Kriza je pokazala i to da je odgovarajuća komunikacija ključna kako bi oblikovatelji politika i dionici donosili utemeljene odluke i slijedili planove kontinuiteta poslovanja te kako bi javnost bila objektivno informirana o krizi i kako bi se izbjeglo neracionalno stvaranje zaliha.

3.Odgovor na buduće krize na temelju postojećih politika EU-a

3.1.Postojeći okviri politike operativni su i pouzdani

Postojeći okviri politike koji se primjenjuju na lanac opskrbe hranom uključuju brojne mjere i instrumente za rješavanje kriza.

U poljoprivredi se izravnim plaćanjima osigurava sigurnosna mreža za dohotke kojom se pridonosi otpornosti poljoprivrednih gospodarstava u EU-u. Politikom ruralnog razvoja podupiru se upravljanje rizicima, izgradnja znanja i organizacija lanca opskrbe. Poseban cilj nedavno dogovorene reforme ZPP-a jest poticanje pametnog, otpornog i diversificiranog poljoprivrednog sektora kojim se jamči sigurnost opskrbe hranom. Izmijenjenom Uredbom (EU) br. 1308/2013 za poljoprivredna tržišta i poboljšanim pravilima o pričuvi za poljoprivredu ojačat će se fleksibilnost EU-a u odgovoru na krize.

Kad je riječ o ribarstvu i akvakulturi u okviru ZRP-a želi se osigurati da aktivnosti u ribarstvu i akvakulturi budu dugoročno ekološki održive i da se njima ostvaruju gospodarske i društvene koristi te koristi za zapošljavanje. Europski fond za pomorstvo, ribarstvo i akvakulturu za razdoblje 2021. – 2027. uključuje mehanizam za pružanje financijske naknade u slučaju izvanrednih događaja koji uzrokuju znatne poremećaje na tržištima, nakon što Komisija potvrdi da su se takvi događaji pojavili.